**HLF´s kredsstyrelse bakker op om ny central arbejdstidsaftale**

Kredsstyrelsen i Horsens Lærerforening tilkendegav i dag sin opbakning til lærernes nye arbejdstidsaftale, med fire stemmer for og en imod.
Tirsdag den 11. august blev den længe ventede aftale om arbejdstid mellem KL og Lærernes Centralorganisation præsenteret. Med aftalen skal alle kommuner på ny finde veje til et forbedret samarbejde med den lokale lærerkreds.
Den nye aftale om arbejdstid var det eneste punkt på et ekstraordinært kredsstyrelsesmøde den 17. august. Fire kredsstyrelsesmedlemmer tilkendegav deres støtte til den nye aftale, mens et enkelt styrelsesmedlem ikke kan støtte aftalen. Kredsstyrelsen har forståelse for nogle medlemmers skuffelse over aftalen, men håber, at medlemmerne vil se aftalen som et første skridt, der med tiden kan blive justeret og forbedret.
Den centrale aftale lægger op til mere gennemsigtighed i arbejdstidsplanlægningen og til mere inddragelse af tillidsrepræsentanterne og lærerkredsene. Netop de elementer er også vigtige dele af vores lokale rammeaftale.
Tillidsrepræsentantens rolle er afgørende, når det handler om at tilpasse aftalen til den enkelte skoles kultur. Samme signaler om samarbejde mellem tillidsvalgte og skoleledelse, sendes i den nationale aftale.
Lærerkommissionen pegede i sin rapport på, at et godt samarbejde på den enkelte skole ofte giver udslag i en tilfredshed med arbejdstiden. Derfor vil den nationale arbejdstidsaftale, der forpligter til samarbejde om konkrete aftalte rammer, forhåbentlig kunne gøre en forskel på alle skoler.

Den nationale aftale om arbejdstid er indgået efter måneders forhandlinger. Den skal nu sendes til urafstemning blandt medlemmerne og godkendes i KL's bestyrelse.

Du finder aftalen i sin fulde længde [**her**](https://aalf.dk/media/13654636/aftale_om_arbejdstid_for_undervisere_i_kommunerne_2020.pdf).

Der er rundstykker til skoler med en stemmeprocent over 90.

 Urafstemning om den nationale arbejdstidsaftale for lærerne:

* Aftalen sendes til urafstemningen blandt Danmarks Lærerforening medlemmer tirsdag den 25. august 2020 kl. 8.00 og afsluttes den 1. september 2020 kl. 16.00.
* Hvis flertallet af DLF's medlemmer eller KL's bestyrelse ikke kan godkende aftalen, bliver arbejdstidsforhandlingerne en del af overenskomstforhandlingerne i 2021.
* Den nye aftale vil ved et ja gælde fra næste skoleår.

**Ændring i HLF´s kredsstyrelse**

Jette Møller har valgt at trække sig som kredsstyrelsesmedlem i Horsens Lærerforening.
Derfor er Ida Pinnerup Thomasen, Horsens Byskole afd. Lindvigsvej, indtrådt i kredsstyrelsen.